RCI ตัดขายสินค้าต่ำทุนใช้หนี้ ฉุดปี 60 ขาดทุนอ่วม! เร่งแผนเพิ่มทุน RO ต่อลมหายใจอีกเฮือก
RCI เปิดแผนเพิ่มทุน RO หนีตาย! หลังงบฯปี 60 ขาดทุนอ่วม เหตุตัดขายสินค้าต่ำทุนใช้หนี้ต่อลมหายใจอีกเฮือก
21 ก.พ. 2561

ผู้สื่อข่าวรายงานว่า  บริษัท โรแยล ซีรามิค อุตสาหกรรม จำกัด (มหาชน) หรือ RCI รายงานผลการดำเนินงานประจำปี 60 (รวมบริษัทย่อย) สิ้นสุดวันที่ 31 ธ.ค. 60 มีผลขาดทุนสุทธิ  252.57 ล้านบาท โดยขาดทุนเพิ่มขึ้น 1,434% จากปีก่อนขาดทุนสุทธิ 16.46 ล้านบาท

โดยผลการดำเนินงานปี 2560 สิ้นสุดวันที่ 31ธันวาคม 2560 เทียบกับงวดเดียวกันของปีก่อน มียอดขายสินค้ารวม 507 ล้านบาท ลดลง 152 ล้านบาท หรือร้อยละ 23 เนื่องจากช่วงต้นปี 2560 บริษัทประสบปัญหาขาดสภาพคล่องจำเป็นต้องใช้ เงินเพื่อชำระเงินกู้ ยืมจากสถาบันการเงินและเพื่อเป็นเงินทุนหมุนเวียนภายในบริษัทฯ
ทั้งนี้ คณะกรรมการบริษัทฯจึงมีมติขายสินค้าเหมาเทคลังทั้งหมดประมาณ 1.80 ล้านตารางเมตร ในราคาเหมาขายตามสภาพซึ่งก็มีบางกลุ่มที่จำเป็นต้องขายต่ำกว่าทุน และอีกส่วนหนึ่งเกิดจากต้นทุนผลิตที่ค่อนข้างสูงมากเพราะไม่สามารถผลิตได้เต็มกำลังการผลิต
 
โดยจากการตรวจสอบข้อมูลเพิ่มเติมในงบการเงินประจำปี 60 (รวมบริษัทย่อย) ของ ‘’ข่าวหุ้นธุรกิจออนไลน์” พบว่า สินทรัพย์รวมในปี 2560 ลดลง 17% มาอยู่ที่ 561.48 ล้านบาท เทียบกับปี 2559 อยู่ที่ 677.11 ล้านบาท ด้านหนี้สินรวมเพิ่มขึ้น 61% มาที่ 355.16 ล้านบาท เทียบกับปี 2559 อยู่ที่ 219.91 ล้านบาท แบ่งเป็นรวมหนี้สินหมุนเวียน 313.10 ล้านบาท และหนี้สินไม่หมุนเวียน 42.10 ล้านบาท
นอกจากนี้จะเห็นได้ว่าส่วนของผู้ถือหุ้นของบริษัทฯลดลงมาอย่างต่อเนื่อง นับตั้งแต่ปี 2558 อยู่ที่ 773.74 ล้านบาท ต่อมาในปี 2559 ส่วนของผู้ถือหุ้นเหลืออยู่ที่ 457.20 ล้านบาท ล่าสุด ในปี 2560 ปรับตัวลดลง 55% มาอยู่ที่ 206.32 ล้านบาท  

 
ขณะที่ในวันเดียวกันนี้ RCI แจ้งว่าที่ประชุมคณะกรรมการบริษัทเมื่อวานนี้ (20 ก.พ.) มีมติให้ลดทุนจดทะเบียน โดยตัดหุ้นที่ยังไม่ได้ออกจำหน่าย หลังจากนั้นให้เพิ่มทุนจดทะเบียนเป็น 616.84 ล้านบาท จากเดิม 462.63 ล้านบาท โดยออกหุ้นเพิ่มทุน 154.21 ล้านหุ้น พาร์หุ้นละ 1 บาท เสนอขายผู้ถือหุ้นเดิมตามสัดส่วน (RO) ในอัตรา 3 หุ้นเดิมต่อ 1 หุ้นใหม่ ที่ราคาหุ้นละ 1.50 บาท ระหว่างวันที่ 16-18 พ.ค. และ 21-22 พ.ค.2561
ทั้งนี้ บริษัทจะนำเงินที่ได้จากการเพิ่มทุนในครั้งนี้จำนวนประมาณ 181.31 ล้านบาท ไปชำระเงินกู้ยืมจากธนาคาร ซึ่งบริษัทกู้ยืมมาเพื่อใช้ในการปรับปรุงกระบวนการผลิต ปรับปรุงโรงงาน และระบบไฟฟ้าทั่วไป ตลอดจนจะใช้เงินเพิ่มทุนราว 50 ล้านบาท เพื่อเพิ่มสภาพคล่องในการดำเนินธุรกิจ
จากประเด็นดังกล่าวส่งผลให้ ”ผู้สื่อข่าว” ตั้งข้อสังเกตว่า การออกหุ้นเพิ่มทุนเพื่อเสนอขายผู้ถือหุ้นเดิมในครั้งนี้ เพื่อเป็นการระดมทุนนำมาใช้ชำระหนี้กู้ยืมเพิ่มสภาพคล่องในการดำเนินธุรกิจ หลังจากที่ส่วนของผู้ถือหุ้นลดลงอย่างต่อเนื่อง อีกทั้งหนี้สินที่ปรับตัวขึ้นมา
อย่างไรก็ตาม เป็นที่น่าจับตาว่าการเพิ่มทุนในครั้งนี้จะสำเร็จหรือไม่ เพราะหากเพิ่มทุนไม่สำเร็จบริษัทอาจจะต้องประสบปัญหาขาดสภาพคล่อง นำไปสู่การผิดนัดชำระหนี้กับสถาบันการเงิน หรือหนี้สินต่างๆที่ได้มีการกู้ยืมตามมา